
MEDŽIOJAMŲJŲ GYVŪNŲ DAROMOS ŽALOS PREVENCIJOS PRIEMONIŲ ĮGYVENDINIMO IR FINANSAVIMO VERTINIMO KOMISIJOS NUOSTATAI

						I SKYRIUS
BENDROSIOS NUOSTATOS

1. Medžiojamųjų gyvūnų daromos žalos prevencijos priemonių įgyvendinimo ir finansavimo vertinimo komisijos nuostatai (toliau - Nuostatai) reglamentuoja Medžiojamųjų gyvūnų daromos žalos prevencijos priemonių įgyvendinimo ir finansavimo vertinimo komisijos (toliau – Komisija) uždavinius, funkcijas, teises, pareigas ir darbo organizavimą.
2. Komisija savo veikloje vadovaujasi Lietuvos Respublikos įstatymais, Lietuvos Respublikos Vyriausybės nutarimais, kitais teisės aktais ir šiais Nuostatais.
3. Komisijos veikla grindžiama įstatymo viršenybės, teisėtumo, teisingumo, objektyvumo ir sąžiningumo principais.
4. Komisija yra atskaitinga Mažeikių rajono savivaldybės administracijos (toliau – Administracijos) direktoriui.
5. Komisijos sprendimai Administracijos direktoriui yra patariamojo, rekomendacinio pobūdžio.

II SKYRIUS
KOMISIJOS UŽDAVINIAI IR FUNKCIJOS

6. Komisijos uždaviniai ir funkcijos yra:
6.1. siekti racionalaus ir taupaus Mažeikių rajono savivaldybės aplinkos apsaugos rėmimo specialiosios programos lėšų, skirtų medžiojamųjų gyvūnų daromos žalos prevencijos priemonėms (toliau – prevencijos priemonės) finansuoti, naudojimo;
6.2. nagrinėti žemės sklypų, kuriuose medžioklė nėra uždrausta, savininkų, valdytojų ar naudotojų paraiškas dėl prevencijos priemonių finansavimo ir įgyvendinimo išlaidų kompensavimo;
6.3. įvertinti planuojamų prevencijos priemonių įgyvendinimo tikslingumą ir efektyvumą, vertinti įgyvendintas prevencijos priemones bei teikti Administracijos direktoriui siūlymus dėl lėšų skyrimo ir įgyvendintų prevencijos priemonių išlaidų kompensavimo.

III SKYRIUS
KOMISIJOS TEISĖS

7. Komisija, vykdydama jai pavestas funkcijas, turi teisę:
7.1. kreiptis su pasiūlymais, susijusiais su jos funkcijų vykdymu, į kitas valstybės institucijas ir įstaigas;
7.2. kviesti į savo posėdžius valstybės institucijų ir įstaigų atstovus; 
7.3. kviesti specialistus ir ekspertus dalyvauti jos veikloje.

IV SKYRIUS
KOMISIJOS NARIŲ TEISĖS IR PAREIGOS

8. Komisijos narys turi teisę:
8.1. teikti pasiūlymus Komisijos pirmininkui dėl Komisijos posėdžio sušaukimo ir posėdžių darbotvarkės sudarymo;
8.2. dalyvauti rengiant klausimus, numatomus svarstyti Komisijos posėdyje;
8.3. iš anksto susipažinti su nagrinėjimui pateiktais dokumentais;
8.4. reikšti savo pastabas ir teikti pasiūlymus Komisijos nagrinėjamais klausimais;
8.5. pareikšti atskirąją nuomonę dėl priimto Komisijos sprendimo.
9. Komisijos narys privalo:
9.1. dalyvauti Komisijos posėdžiuose;
9.2. teikti Komisijai pasiūlymus dėl veiklos tobulinimo;
9.3. negalėdamas dalyvauti Komisijos posėdyje, apie tai iš anksto informuoti Komisijos pirmininką arba Komisijos sekretorių;
9.4. neatskleisti informacijos, kurią sužino vykdydamas Komisijos veiklą, jeigu tokios informacijos atskleidimą riboja Lietuvos Respublikos teisės aktai.

V SKYRIUS
KOMISIJOS DARBO ORGANIZAVIMAS

10. Komisijos darbą organizuoja ir jam vadovauja Komisijos pirmininkas. Komisijos pirmininkui nesant arba jam negalint eiti pareigų, jo funkcijas vykdo Komisijos pirmininko paskirtas Komisijos narys. 
11. Komisijos pirmininkas:
11.1. tvirtina posėdžių darbotvarkes, pirmininkauja posėdžiams;
11.2. kviečia specialistus ir ekspertus dalyvauti posėdžiuose;
11.3. pasirašo Komisijos posėdžių protokolus, kitus dokumentus, susijusius su Komisijos veikla;
11.4. atsiskaito Administracijos direktoriui apie Komisijos veiklą;
11.5. atlieka kitas funkcijas, susijusias su Komisijos darbu.
12. Komisijos pirmininkui organizuoti darbą padeda Komisijos sekretorius, kuris yra Komisijos narys.
13. Komisijos sekretorius:
13.1. rengia medžiagą Komisijos posėdžiams;
13.2. informuoja Komisijos narius ir kitus kviečiamus posėdžio dalyvius apie posėdžio laiką, vietą ir darbotvarkę;
13.3. rašo Komisijos posėdžių protokolus;
13.4. atsako už Komisijos dokumentų tvarkymą.
14. Komisijos sudėtį sudaro ne mažiau kaip 6 Komisijos nariai.
15. Į Komisijos sudėtį įtraukiami Administracijos padalinių, vykdančių aplinkos apsaugos, teisės bei kaimo reikalų ir žemėtvarkos funkcijas, atstovai. Prireikus į Komisijos sudėtį gali būti įtraukiami kitų Administracijos padalinių valstybės tarnautojai ar darbuotojai, dirbantys pagal darbo sutartis, kurių kompetencija reikalinga Komisijos funkcijoms vykdyti.
16. Komisijos sudėtis peržiūrima ne rečiau kaip kartą per ketverius metus. Prireikus Administracijos direktoriaus sprendimu Komisijos sudėtis gali būti keičiama anksčiau. Peržiūrint Komisijos sudėtį siekiama užtikrinti Komisijos narių rotaciją, kompetencijų įvairovę ir nešališkumą.
17. Pagrindinė Komisijos veiklos forma – posėdžiai, kurie rengiami prireikus.
18. Komisijos posėdžiai organizuojami Komisijos nariams fiziškai susirenkant į posėdį. Posėdžiai gali vykti ir nuotoliniu būdu arba daliai Komisijos narių fiziškai susirenkant į posėdį, o kitai daliai Komisijos narių dalyvaujant nuotoliniu būdu (mišrus būdas). Papildoma darbo forma yra susirašinėjimas elektroniniu paštu. Balsuojant elektroniniu paštu Komisijos nariai savo sprendimą pateikia per Komisijos pirmininko nustatytą terminą.
19. Komisijos posėdžiai yra uždari. Komisijos pirmininko ar jos narių kvietimu juose gali dalyvauti ir kiti kviestiniai asmenys.
20. Komisijos posėdžius šaukia, jų vietą, laiką, darbotvarkę tvirtina ir jiems pirmininkauja Komisijos pirmininkas.
21. Komisijos nariai, kuriems pavesta parengti numatomam posėdžiui medžiagą arba kurie inicijavo klausimų, susijusių su Komisijos uždavinių įgyvendinimu, svarstymą Komisijoje, ne vėliau kaip prieš 5 darbo dienas iki galimo posėdžio sušaukimo pateikia medžiagą Komisijos pirmininkui arba Komisijos sekretoriui. Sekretorius apie gautą medžiagą ne vėliau kaip kitą darbo dieną nuo jos gavimo informuoja Komisijos pirmininką.
22. Komisijos pirmininko ar jos nario (narių) pasiūlymu posėdžio metu į darbotvarkę gali būti įtraukiama papildomų klausimų. 
23. Komisijos posėdis laikomas teisėtu, jeigu jame dalyvauja daugiau kaip pusė Komisijos narių.
24. Komisijos sprendimai priimami posėdyje dalyvaujančių ir nuo klausimo svarstymo nenusišalinusių Komisijos narių balsų dauguma. Balsams pasiskirsčius po lygiai, sprendimą lemia Komisijos pirmininko balsas.
25. Posėdžio metu priimti sprendimai įforminami Komisijos posėdžio protokolais, kuriuos pasirašo Komisijos pirmininkas ir Komisijos sekretorius. Pageidaujant, protokolų išrašai įteikiami Komisijos nariams ir suinteresuotoms institucijoms. Kai sprendimas yra priimamas balsuojant elektroniniu paštu, prie protokolo pridedami balsavimo išrašai.
26. Komisijos narys neturi teisės dalyvauti rengiant, svarstant ar priimant sprendimus bei kitaip daryti įtaką sprendimams, jeigu kyla viešųjų ir privačių interesų konfliktas. Prieš pradedant atitinkamo klausimo svarstymą arba jo metu Komisijos narys privalo informuoti Komisijos pirmininką ir kitus posėdyje dalyvaujančius Komisijos narius apie interesų konfliktą, pareikšti nusišalinimą ir nedalyvauti toliau svarstant ar priimant sprendimą. Jeigu Komisijos narys nenusišalina, Komisijos pirmininko siūlymu ir ne mažiau kaip dviejų trečdalių posėdyje dalyvaujančių Komisijos narių balsų dauguma jis gali būti nušalintas nuo klausimo svarstymo ir sprendimo priėmimo. Nusišalinimo ar nušalinimo faktas pažymimas Komisijos posėdžio protokole.
27. Jeigu dėl Komisijos posėdžio metu priimto sprendimo Komisijos narys (nariai) pareiškia atskirąją nuomonę, ji įrašoma posėdžio protokole.

VI SKYRIUS
BAIGIAMOSIOS NUOSTATOS

28. Komisija sudaroma, jos sudėtis keičiama, ji panaikinama, o šie Nuostatai tvirtinami, keičiami ir pripažįstami netekusiais galios Administracijos direktoriaus įsakymu. 
29. Administracijos direktoriaus sprendimai, priimti atsižvelgiant į Komisijos siūlymus, gali būti skundžiami Lietuvos Respublikos administracinių bylų teisenos įstatymo nustatyta tvarka.
30. Komisijos posėdžių protokolai ir kiti dokumentai saugomi teisės aktų nustatyta tvarka ir terminais. 
31. Komisijos nariai už šių Nuostatų reikalavimų laikymąsi atsako Lietuvos Respublikos teisės aktų nustatyta tvarka.

_____________________
